กระทรวงพาณิชย์ อนุมัติเงินชดเชยส่วนต่างประกันรายได้ข้าว งวดที่ 22 ธ.ก.ส. เตรียมจ่าย 15 มีนาคมนี้
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ได้พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 22 สำหรับเกษตรกรที่แจ้งวันคาดว่าจะเก็บเกี่ยวระหว่างวันที่ 4–10 มีนาคม 2566 โดยข้าวเปลือกหอมมะลินอกพื้นที่ ได้รับชดเชยส่วนต่างตันละ 376.73 บาท สูงสุดครัวเรือนละ 6,027.68 บาท ข้าวเปลือกปทุมธานี ชดเชยส่วนต่างตันละ 51.57 บาท สูงสุดครัวเรือนละ 1,289.25 บาท และข้าวเปลือกเจ้า ชดเชยส่วนต่างตันละ 6.46 บาท สูงสุดครัวเรือนละ 193.80 บาท สำหรับข้าวเปลือกเหนียว ไม่มีส่วนต่างชดเชยในงวดนี้ เนื่งจากราคาเกณฑ์กลางสูงกว่าราคาประกันรายได้ ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว โดย ธ.ก.ส. จะจ่ายเงินให้เกษตรกรที่ได้รับสิทธิ์งวดที่ 22 ในวันที่ 15 มีนาคมนี้สำหรับในงวดที่ 1-21 ที่ผ่านมา มีเกษตรกรได้รับเงินส่วนต่างประกันรายได้แล้วจำนวน 2.615 ล้านครัวเรือน จำนวน 7,857.49 ล้านบาท และการช่วยเหลือไร่ละพันบาท ได้รับเงินแล้วกว่า 4.635 ล้านครัวเรือน จำนวน 53,965.93 ล้านบาท สำหรับเกษตรกรที่ได้รับสิทธิ์แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบต่อไป